Sundra-aanval: Drie verdagtes in hofDie motorhuis waar die vrou se liggaam gekry is (Foto: Verskaf) Drie verdagtes sal na verwagting Vrydag in die Delmas-landdroshof verskyn in verband met die aanval op ŉ vrou en haar ma Woensdagmiddag op hul kleinhoewe digby Sundra in Mpumalanga. Chantel Kershaw (44) is tydens die aanval vermoor. Die aanval op Kershaw en haar ma, Grieta Spiers (in haar laat 60’s), het skokgolwe deur die gemeenskap gestuur, veral nadat dit aan die lig gekom het dat die vroue se 40-jarige tuinwerker glo kop in een mus met die aanvallers was. Chantel Kershaw (Foto: Facebook) Brig. Leonard Hlathi, woordvoerder van die polisie, sê Kershaw was die Woensdagmiddag net voor 13:00 besig met haar daaglikse take en het die tuinwerker gevra om haar te help om ŉ grassnyer op haar bakkie te laai. Dit is toe dat sy twee gewapende mans in haar tuin gewaar het. “Die mans het glo die tuinwerker opdrag gegee om sy klere uit te trek voordat hulle hom vasgebind en verder beveel het om op die grond te gaan lê. Die twee mans het Kershaw toe oorval en haar verwurg terwyl sy om hulp probeer skree het.” Die mans het hierna die huis binnegegaan waar hulle Spiers met ŉ vuurwapen aangerand het. Hulle het die huiswerker vasgebind en in die badkamer toegesluit. Volgens Hlathi het die mans ook van die vroue se besittings op Kershaw se wit Chevrolet LDV-bakkie gelaai en laat spaander. Hulle is onder meer met die grassnyer en ŉ vuurwapen vort. “Net ná die mans weg is, het Spiers die plaaslike buurtwag van die aanval in kennis gestel. Die polisie is ook ontbied en het saam met die buurtwag die verdagtes in ŉ jaagtog agternagesit.” Die mans het die bakkie gerol (FOot: Verskaf) Marius Müller, nasionale operasionele koördineerder van AfriForum, het vroeër aan Maroela Media gesê die mans het met die gesteelde bakkie op die N12 in die rigting van Pretoria gery. Hulle het iewers van die N12 oorbeweeg na die R50. “Die aanvaller wat die bakkie bestuur het, het op die R50, ongeveer 14 km van die kleinhoewe, beheer oor die voertuig verloor en dit het gerol,” het Müller vertel. Hlathi sê die mans het uit die gerolde bakkie gekruip en probeer vlug, maar is in hul spore gestuit. Hulle is albei aan die polisie uitgelewer en in hegtenis geneem. Die polisie het ŉ saak van moord en roof aanhangig gemaak. ŉ Vuurwapen met ammunisie is in die bakkie gevind en op beslag gelê. Ander items, wat die polisie vermoed aan die vroue behoort, is ook teruggevind. Een van dié items was ŉ baadjie met bloedspatsels op. Met verloop van die ondersoek het dit aan die lig gekom dat die tuinwerker glo kop in een mus met die aanvallers was en hy is dus ook in hegtenis geneem. Die drie mans staan tereg op aanklagte van moord, roof, die onwettige besit van ŉ vuurwapen en ammunisie, asook die besit van vermoedelik gesteelde goedere. Lt.genl. Mondlo Zuma, die provinsiale polisiekommissaris in Mpumalanga, het die aanval veroordeel en die vinnige inhegtenisneming van die mans verwelkom.